**On Juan Maria Uriarte Goirizelaia (1933-2024)**

*Begoñako Santutegian, otsailaren 19an:*

Mundu honetan igaro zara,

lana ta ona eginez,

fede, bake ta maitasunean

eskuzabal zinen zinez.

Baina katea urratu zaizu

gehiago bizi ezinez.

Ta zu oroitzen eta maitatzen

segiko dugu ekinez,

oroimen garbiz, maitasun handiz,

eta leialtasun finez.

Zure bizitzan kezka izan dira

herri honen egoerak,

beti zabalik, beti entzule

hor Joan Mariren jarrerak.

Bake egintza eta eliza

zure bizi-ibilerak,

gure bizitzan eredu dira

zurearen gertaerak…

lagun gaitzala gure bidean

fede ta maitasun berak.

Itzali zaizu bihotz handia,

isilik negu hotzean;

erori dira arnas-gogoak

orbel arinen antzean.

Guk esperantza ez dugu jarri

heriotza laiotzean,

berriro topo egingo dugu

Pazko-goiza berritzean,

maite zaitugu, zaude betiko

gu guztion bihotzean.

*Artzain Ona katedralean, otsailaren 20an:*

Eliz maite, herri zale

dohaindua jarrera askoz,

otoitz gizon, entzule fin

inor ez zenuen arrotz,

Bake-min zen herriaren

egi erakusle zorrotz,

salatuz injustizia,

zapalketa nahiz heriotz.

Jainko-zale, testigu on

bake-egarrituen ahots.

Hori dena bihotzean

eta esker onez gatoz,

Jainkoa gerta dadila

gure herriarentzat poz,

eta zu bete zaitzala

amaituko ez den pazkoz.

Unai Manterola Albizu

Donostiako Elizbarrutiko apaiza